**Pārskats par Latvijas būvniecības padomes darbu 2016./2017. gadā**

Ekonomikas ministrijā, jau trešo gadu, atbilstoši Ministru kabineta 2014.gada 26.augusta noteikumiem Nr.513 „Latvijas Būvniecības padomes izveidošanas un darbības kārtība”, ir izveidota un darbojas Latvijas Būvniecības padome (turpmāk tekstā – Padome). Savus pārstāvjus darbam Padomē bija deleģējusi 21 biedrība, kuru statūtos noteiktais darbības mērķis ir būvniecības vai ar būvniecību saistīto profesionālo pakalpojumu attīstība. Padomes personālsastāvs tika noteikts aizklātās vēlēšanās, balsojot biedrību deleģētajiem pārstāvjiem. Padomes sastāvu apstiprināja ar Ekonomikas ministrijas 2016.gada 6.decembra rīkojumu Nr.249. Padomes sastāvā: Ekonomikas ministrija, Vides aizsardzības un reģionālās attīstības ministrija, Satiksmes ministrija, Izglītības un zinātnes ministrija, Latvijas Pašvaldību savienība (LPS), un 15 nevalstiskās un profesionālās organizācijas: Būvmateriālu ražotāju asociācija (BRA), Latvijas Būvuzņēmēju partnerība (LBP), Latvijas Būvnieku asociācija (LBA), Latvijas Arhitektu savienība (LAS), Latvijas amatnieku kamera (LAK), Latvijas būvinženieru savienības (LBS), Latvijas Ģeotehniķu savienība (LĢS), biedrība Latvijas ceļu būvētājs (LCB), Latvijas Elektroenerģētiķu un Energobūvnieku asociācija (LEEA), Latvijas siltuma, gāzes un ūdens tehnoloģijas inženieru savienība (LSGUTIS), Latvijas Tirdzniecības un Rūpniecības kamera (LTRK), Ilgtspējīgas Būvniecības padome (IBP), Transportbūvju inženieru asociācija (TIA), Latvijas Inženierkonsultantu asociācija (LIKA) un Latvijas Būvuzraugu un būvinspektoru asociācija (LBBA). Par padomes priekšsēdētāju tika ievēlēts G.Miķelsons (IBP) un priekšsēdētāja vietnieku – B.Fromane (LBP).

 Padomes sēdes bija atklātas, tajās piedalījās arī padomes sastāvā neiekļuvušo biedrību pārstāvji un citi interesenti, sēdes protokoli un Darba kārtības tikla publicētas Ekonomikas ministrijas mājas lapā internetā.

 Atskaites periodā notika 12 padomes sēdes un viena ārkārtas sēde, kurā padome steidzamības kārtā izvērtēja Finanšu ministrijas sagatavoto likumprojektu “Grozījumi likumā “Par nodokļiem un nodevām”.

Būvniecība padomes sēžu protokoli atrodami: <https://www.em.gov.lv/lv/par_ministriju/sabiedribas_lidzdaliba/konsultativas_padomes/latvijas_buvniecibas_padome/padomes_sezu_darba_kartiba__protokoli/> .

Lai realizētu Ministru kabineta locekļu un būvniecības nozares pārstāvju 2016.gada 31.maijā parakstītajā sadarbības Memorandā izvirzītos mērķus Padome izveidoja 3 prioritārās darba grupas:

1. Būvniecības vidējas termiņa stratēģijas izstrādei;
2. Būvniecības regulējums un būvniecības tehniskie standarti;
3. Būvspeciālistu nākotnes izglītība un kvalifikācijas.

**Darba grupa “Būvniecības vidēja termiņa stratēģijas izstrāde”**

Darba grupa G.Miķelsona vadībā veica nozares Latvijas būvniecības nozares esošās situācijas analīzi un izstrādāja Būvniecības vidēja termiņa stratēģijas 2017.-2024.gadam projektu, ko prezentēja Padomes sēdēs. Padome sniedza priekšlikumus un ieteikumus. **Padome 2017. gada 13.aprīļa sēdē, balsojumā “vienbalsīgi” atbalstīja Būvniecības vidēja termiņa stratēģiju 2017.-2024.gadam**.

Stratēģijas virsmērķis ir veicināt Latvijas būvniecības nozares konkurētspēju un ilgtspēju, vienlaicīgi nodrošinot sabiedrībai kvalitatīvas un drošas būves. Stratēģija ir EM un Padomes rīcības dokuments. Atbildība par izpildi tiek dalīta starp EM un Padomi. Padome uzskata, ka realizējot stratēģiskās aktivitātes būvniecības nozare attīstīsies, jo stratēģijā ir definēta nozares attīstības vīzija, mērķi un uzdevumi, sabalansētas nozares pušu intereses un vajadzības, apkopoti priekšlikumi. EM un Padomei būs veicamo darbu plāns, kuru varēs regulāri pilnveidot, kā arī ir noteiktas prioritātes, kuru realizācijai būs iespējams plānot finansējumu.

Būvniecības padome apstiprināja **Latvijas būvniecības nozares mērķus 2024.gadam:**

* Būvniecības nozares **apgrozījums pieaug**: 3 miljardi EUR gadā
* **Produktivitāte aug**: >50k EUR gadā / 1 nodarbinātais (LV starp Top 10 ES)
* Vienota **kvalitātes** sistēma - nozarē apmierināto vairāk kā neapmierināto;
* **Gudri būvspeciālisti**: pieaudzis vidējā un augstākā līmeņa kvalificēto un sertificēto speciālistu skaits;
* **Efektīvi būvniecības procesi**: mazāka birokrātija, divas reizes ātrāki termiņi, digitalizēti risinājumi.

**Darba grupas “Būvniecības regulējums un būvniecības tehniskie standarti”**

Aizvadītais gads Padomei bija raksturīgs ar aktīvu darbu pie būvniecības regulējuma pilnveidošanas. Tika veidotas vairākas darba grupas, kā arī sniegti atzinumi par EM sagatavotajiem tiesiskā regulējuma projektiem.

Būvniecības padome neatbalstīja FM izstrādātos grozījumus likumā “Par nodokļiem un nodevām” XIII nodaļas regulējumu, par Solidārās atbildības ieviešanu valsts sociālās apdrošināšanas obligāto iemaksu aprēķinā un nomaksā būvniecībā, kuram bija jāstājas spēkā ar 01.07.2017. Padome atkārtoti aicināja FM un EM izveidot korektu Solidārās atbildības definīciju. Padome atbalstīja Latvijas Būvuzņēmēju partnerības un EM izstrādātos alternatīvos priekšlikumus grozījumiem likumā “Par nodokļiem un nodevām”, (kur galvenais akcents bija uz elektroniskā darba laika uzskaites sistēmu, kuru nozare aicināja ieviest sākot ar 01.01.2018).

Padome aicināja ministru prezidenta biedru, ekonomikas ministru A.Ašeradenu un finanšu ministri D. Reiznieci-Ozolu atbalstīt nozares izstrādāto priekšlikumu un pauda atbalstu FM mērķi, nodrošināt būvniecībā nodarbinātajiem minimālo sociālās aizsardzības līmeni, samazinot risku, valsts sociālā apdrošināšanas obligāto iemaksu parādu veidošanā. Neraugoties uz to Padome vērsa FM uzmanību uz to, ka darbinieku interešu aizsardzībai ir jāmeklē kompleksi risinājumi, primāri vēršoties pret augsto ēnu ekonomikas līmeni būvniecības nozarē un tās pamatelementu – aplokšņu algām. Tika norādīts, ka atbildīgo Ministru kabineta locekļu un būvniecības nozares pārstāvju 2016.gada 31.maijā parakstītais sadarbības Memorands satur risinājumu kopumu nozares problēmu risināšanai un nozares attīstības veicināšanai. Šobrīd nozares organizācijas aktīvi strādā pie ģenerālvienošanās noslēgšanas, tāpat sadarbojas ar EM pārējo pasākumu ieviešanā.

Vienlaicīgi, lai veicinātu Memorandā ietverto pasākumu ātrāku ieviešanu, tika piedāvāts vienlaicīgi ar grozījumiem likumā *Par nodokļiem un nodevām* virzīt grozījumus *Būvniecības likumā*, paredzot EDLUS ieviešanu noteiktās kategorijas būvobjektos no 2018.gada 1.javāra.

**Būvniecības likums**

EM prezentēja Būvniecības padomē Būvniecības likuma grozījuma mērķus:

* Precīzi nodalīt atbildību (par katru procesu ir viens finansiāli atbildīgais);
* Saīsināt lēmumu pieņemšanas termiņus un ieviest klusēšanas -piekrišanas principu (panākt skaņošanas procesu – 78 dienās);
* Pie ēku atjaunošanas vai pārbūves neprasīt visu būvniecību regulējošo normatīvo aktu tehnisko prasību ievērošanu;
* Nodrošināt plašākas iespējas veikt grozījumus būvprojektā projektēšanas un būvniecības procesā.

Saeimas Tautsaimniecības, agrārās, vides un reģionālās politikas komisija 2017.gada 8.februāra sēdē ir piekrita virzīt ar būvniecības nozari saskaņotos steidzamos grozījumus *Būvniecības likumā*, lai sagatavotu priekšlikumus steidzamajiem grozījumiem *Būvniecības likumā*, Ekonomikas ministrija veidoja darba grupu, kuras darbā tika aicināti piedalīties Padomes locekļi.

Tika izstrādāti likuma grozījumi, kas atvieglo būvniecības procesu ēku rekonstrukciju projektos un veicinās ES programmu apguvi. Grozījumi Būvniecības likumā Saeimā tika pieņemti 2017.gada 22. jūnijā.

EM izveidotā darba grupa turpina darbu pie priekšlikumu izstrādes jauniem grozījumiem *Būvniecības likumā,* kas vēl vairāk atvieglos būvniecības procesu. Likumā paredzēts precizēt: būvniecības procesā iesaistīto pušu atbildības sadalījumu, pašvaldības un BVKB kompetences, saistot to ar apdrošināšanas modeļa izstrādi.

Padome atbalstīja EM redzējumu par būvniecības normatīvās bāzes sakārtošanu, samazinot būvnormatīvu skaitu, jo daļa no 32 šobrīd spēkā esošajiem būvnormatīviem ir novecojuši, bet Latvijas valsts standarti, uz kuriem ir atsauces LBN, ir pieejami par maksu. Valsts nosaka obligātās prasības būvēm (piemēram 7-9 svarīgākie LBN), bet pārējiem speciālajiem būvnormatīviem tiek piesaistīti būvniecības nozares speciālistus katrā konkrētā jomā.

Padome apstiprināja grozījumus vairākos 2017.gadā izstrādātos būvnormatīvos un aicināja atbildību par Tipveida līgumu izstrādi uzņemties EM. Darbs pie nozares likuma un tam pakārtoto normatīvā regulējuma un LBN izmaiņām turpinās.

**Būvkomersantu klasifikācija**

Pēc būvkomersantu pirmreizējās klasifikācijas uzsākšanas 2017. gada 1.maijā, EM un BVKB prezentēja klasifikācijas rezultātus. Padomē pārstāvēto organizāciju pārstāvji bija neizpratnē par atsevišķiem būvkomersantiem piešķirtajām klasēm. Padome secināja, ka būtisku iespaidu radīja pēdējo 2 gadu sliktie finanšu rādītāji (finanšu līdzsvars un likviditāte). Būvniecības padome aicināja EM izstrādāt grozījumus, lai finanšu rādītāji nebūtu izslēdzošie kritēriji būvkomersanta klasifikācijai.

EM izveidoja darba grupu, lai kopā ar nozari pārskatītu atsevišķus klasificēšanas kritērijus vai kritēriju vērtības, kā arī klasifikācijas piemērošanu publiskajā iepirkumā un sagatavotu priekšlikumus MK 12.04.2016. noteikumu Nr.211 “Būvkomersantu klasifikācijas noteikumi” grozījumiem pēc pirmās klasifikācijas.

Padome aicināja EM, pēc iespējas ātrāk veikt grozījumi noteikumos, par tiem punktiem, kuriem ir panākts pagaidu risinājums, jo uzņēmumiem tas šobrīd vairāk ir reputācijas jautājums. Būvniecības padome aicināja EM, FM un IUB sagatavot skaidrojumu publiskiem pasūtītājiem, ka līdz 2019.gadam publiskos iepirkumos, būvkomersantu klasifikācija netiks piemērota un ņemta vērā.

**Izmaiņas valsts nodevā par reģistrācijas darbībām būvkomersantu reģistrā**

EM informēja padomi, ka valsts budžeta plānotie ieņēmumi no būvkomersantu nodevas neatbilst faktiskajiem ieņēmumiem. Un tiks veiktas izmaiņas Ministru kabineta 2014.gada 25.februāra noteikumos Nr.116 "Būvkomersantu reģistrācijas noteikumi"". Padome balsojumā 2017.gada 9.maija sēdē neatbalstīja EM piedāvātās izmaiņas valsts nodevā par reģistrācijas darbībām būvkomersantu reģistrā, kur pēc būtības esošajiem maksātājiem tiktu paaugstināta ikgadējā nodeva.

Nozares pārstāvji tikās ar ekonomikas ministru un vienojās par alternatīvu risinājumu, kur pēc būtības tiek palielināts maksātāju skaits, bet maksājumu likmes netiek palielinātas. Par papildus iegūtās būvniecības nodevas izlietojumu lemj EM kopā ar Padomi, paredzot, ka šie finanšu līdzekļi tiks novirzīti būvniecības vidēja termiņa stratēģijas aktivitāšu realizācijai. Izstrādājot “Grozījumu Ministru kabineta 2014.gada 25.februāra noteikumos Nr.116 "Būvkomersantu reģistrācijas noteikumi"" tika ņemti vērā nozares priekšlikumi. Lai ar Padome pēc būtības nepiekrita būvkomersantu nodevas aprēķināšanas kārtībai, tai būtisku konceptuālu iebildumu pret FM un EM piedāvātajiem grozījumiem nebija un tāpēc netika deleģēts pārstāvis interešu aizstāvībai MK sēdē. Vienlaikus Padome norādīja, ka Ekonomikas ministrijai, strādājot pie 2019.gada budžeta, jāpārskata būvkomersantu nodevas aprēķināšanas kārtību tiem uzņēmumiem, kuriem būvniecība ir tikai viens no darbības veidiem.

Padome balsojot vienbalsīgi atbalsta “Grozījumu MK 2014.gada 25.martā noteikumos Nr.156 “**Būvizstrādājumu tirgus uzraudzības kārtība**” virzību neatliekami uz MK, lai tiktu atļauts būvniecībā Latvijā izmantot ES valstīs ražotu, šo valstu standartiem atbilstošu armatūru.

Padome uzklausīja jautājumu Par Latvijas būvnormatīva LBN 201-15 **“Būvju ugunsdrošība”** (52.punktu) par ugunsdrošības prasībām dažādos ugunsdrošības nodalījumos vai ugunsdroši atdalītās telpās, kas izvietotas ailās leņķī viena pret otru. EM piekrita veikt atbilstošus grozījumus.

**Darba grupa “Būvspeciālistu nākotnes izglītība un kvalifikācijas”**

Būvniecībā strādājošo un būvspeciālistu izglītības jautājums nozarei ir ļoti aktuāls. Par darba grupas vadītāju tika ievēlēts N.Grinbergs.

Padome uzklausīja informāciju par Rīgas celtniecības koledžas attīstības plāniem un atbalstīja izstrādāto stratēģiju un plānus modernizēt būvmateriālu īpašību pārbaudes laboratoriju, kā arī ierosināja vairāk vērst uzmanību uz moduļveida izglītību un duālo izglītību, it sevišķi restaurācijā.

N.Grinbergs aicināja darba grupu piedalīties Būvniecības nedēļas 2017, Tehniskās izglītības dienā ar mērķis vienoties par uzdevumiem kas jāveic, lai būvniecības nozares augstāko un profesionālo izglītību pilnveidotu atbilstoši prasībām un pasākumā apkopotie uzdevumi, varētu kalpot par pamatu darba grupas darbam. Tehniskās izglītības dienas pasākumos piedalījās IZM, izglītības iestāžu un būvuzņēmēju pārstāvji.

 N.Grinbergs informēja padomi par Tehniskās izglītības dienas rezultātiem. Secinājums, ka izglītības iestādēm nav vēlmes mainīties, arī pasniedzēju sastāvs un informatīvie materiāli izglītības iestādēs ir novecojuši, bet galvenais nav sadarbības starp izglītības iestādēm un nozari. Tika vērsta uzmanība uz to, ka IZM deleģētais pārstāvis Padomē praktiski sēdes neapmeklē Padoms darbā nav sasaistes ar IZM. Padome vienojās sagatavot priekšlikumus IZM un mācību iestādēm par izglītības kvalitātes uzlabošanu un ciešāku sadarbību ar nozari.

**Latvijas Būvniecības nozares Ētikas kodekss un Ētikas komisija**

Padome ar balsu vairākumu 2017. gada 17.maijā sēdē atbalstīja Būvniecības nozares Ētikas kodeksu un Būvnieka solījumu, kas bija viens no punktiem Pagājušajā gadā parakstītajā Memorandā. Ētikas kodeksu izstrādāja Latvijas Būvuzņēmēju partnerība, izstrādāšanā iesaistot Latvijas Universitātes ētikas profesoru D.Bērziņu. Ētikas kodeksa projekts tika prezentēts Padomei, kur padome izteica savus priekšlikumus un ierosinājumus, kā arī šaubas par to, ka reālajā dzīvē tas varētu arī nestrādāt.

Ar mērķi izskatīt Latvijas būvniecības nozares Ētikas kodeksā noteikto ētikas pamatprincipu iespējamos pārkāpumus Latvijas Būvniecības Padome 2017.gada 21.septembrī ievēlēja Ētikas komisiju.

Ētikas komisija izvērtēs ētikas normu pārkāpumus, kas noteikti Ētikas kodeksā, par jebkuru būvniecības nozares personu - gan juridisko, gan fizisko, neatkarīgi no tā, vai konkrēta persona ir vai nav kādas biedrības biedrs un neatkarīgi no tā, vai pievienojusies Ētikas kodeksam

Par Ētikas komisijas priekšsēdētāju tika ievēlētsLatvijas Universitātes Ģeogrāfijas un Zemes zinātņu fakultātes Vides zinātnes nodaļas vadītājs profesors **Oļģerts Nikodemus** un par pastāvīgajiem locekļiem: Valdis Birkavs, Guntis Līcītis, Māris Paiders un Visvaldis Sarma, par nepastāvīgajiem locekļiem Kaspars Bondars un Aivars Brambis.

Informācija par Ētikas komisijas izveidošanu ir publicēta EM un Padomē pārstāvēto institūciju mājas lapās, kā arī izvietota sociālajos tīklos.

**Saimnieciskā izdevīguma vērtēšanas metodoloģija būvniecības iepirkumos**

Latvijas Būvuzņēmumu partnerība, kopā ar Latvijas Arhitektu savienību un iepriekšējās Padomes atbalstu izstrādāja un B.Fromane Padomes sēdē prezentēja “Saimnieciskā izdevīguma vērtēšanas metodoloģiju būvdarbu iepirkumos un apvienotajos projektēšanas un būvdarbu iepirkumos” projektu. Metodoloģijai ir ieteikuma raksturs un pasūtītājam būs tiesības izvēlēties citus kritērijus saimnieciskā izdevīguma vērtēšanai. Ieteikumus plānots publicēt Iepirkumu uzraudzības biroja mājas lapā un ņemti vērā, izskatot apstrīdējumus par pasūtītāja izstrādāto iepirkuma dokumentāciju. Padome sniedza priekšlikumus un ierosinājumus metodoloģijas pilnveidošanai.

 Lai nodrošinātu jēgpilnu metodoloģijas piemērošanu, paredzēts izstrādāt ieteikumus tipveida līgumu projektiem, paredzot katram kritērijam tā izpildes nosacījumus. Padome aicina pārskatīt pieeju standarta līgumu izstrādei, jo neredz virzību uz rezultātu BVKB izveidotajā darba grupā STK ietvaros.

**ESF finansētās programmas būvniecības nozarē**

 Padome uzklausīja FM un CFLA ziņojumus par ESF programmu un projektu statusu un finansējuma prognozēm, kā arī galvenos secinājumus, kuri valsts pārvaldei kopā ar nozari būtu jārisina gan projektēšanā, gan būvdarbos.

 Būvniecības padome aicināja FM , CFLA un EM risināt jautājumu par 2018.-2019. publiskā sektora pasūtītāju nereālistiskām prognozēm (plānots apgūt 50% no kopējā ES programmu budžeta 2014.-2020.g.) un tirgus resursu nepietiekamību, lai šos mērķus realizētu.

**BIS attīstība**

 Padome aktīvi sekoja līdzi tam kā notiek BIS sistēmas sakārtošana. Vairākkārtīgi uzklausīja BVKB projekta vadītāja Ē.Eglīša ziņojumus par BIS ERAF projekta attīstību. Padome norādīja uz Projekta kvalitātes, termiņu un budžeta riskiem, kur BVKB argumentēja, ka riski tiek pārvaldīti un publiskie iepirkumi atbilst regulējumam. Padome uzklausīja projekta konsultanta “AA Projekta ziņojumu” par BIS attīstības vīziju. Būvniecības padome deleģēja padomes locekļus BIS Projekta uzraudzības padomē. BVKB nodrošināja ar informāciju par BIS ERAF projekta aprakstu un pieteikumu CFLA, lai nozares dalībniekiem nebūtu pārpratumu par tuvākos 2 gados pieejamo BIS funkcionalitāti. BVKB aicināja nozari aktīvāk iesaistīties BIS procesu, funkciju definēšanā.

**2017.g. gada laikā Padome izskatīja plašu, ar būvniecības procesu saistītu jautājumu loku:**

* Apstiprināja Latvijas Būvniecības nozares vidēja termiņa mērķus, stratēģiju un aktivitāšu plānu.
* Izveidoja 3 darba grupas: nozares stratēģija, nozares regulējums un nozares izglītība.
* Neatbalstīja FM izstrādāto sarežģīto būvnieku VSAOI aprēķināšanas kārtību ar nosaukumu Solidārā atbildība, aicināja EM izstrādāt nozarei pieņemamu Solidārās atbildības definīciju.
* Atbalstīja EDLUS ieviešanu sākot ar 01.01.2018, jo norādīja uz riskiem, ka IKT industrija nav gatava 6 mēnešos izstrādāt, notestēt un ieviest visai nozarei atbilstošu risinājumu, kā arī aicināja kontrolējošās institūcijas nepārspīlēt ar sodu sankcijām.
* Neatbalstīja EM izstrādātos priekšlikumus par Būvkomersantu nodevas izmaiņām (palielināt esošiem maksātājiem maksājumus), uzsāka diskusiju par to, ka būvkomersantu nodeva sākotnēji bija paredzēta BIS funkciju realizācijai un tā nav paredzēta EM un BVKB pamatfunkciju finansēšanai, aicinot šo jautājumu skatīt atkārtoti veidojot 2019.gada budžetu.
* Vairākums atbalstīja EM izstrādātos grozījums par Būvkomersantu nodevas izmaiņām (palielināt maksātāju skaitu, bet nepalielināt maksājumu likmes) un papildus ienākumus no nodevas novirzīt būvniecības nozares vidēja termiņa stratēģijas realizācijai EM kopā ar Būvniecības padomi lemjot par prioritātēm.
* Atbalstīja EM izstrādātos priekšlikumus par izmaiņām Būvniecības likumā, kuras veicina ēku renovācijas projektu saskaņošanas termiņus.
* Padome vienojās, ka nākotnē nepieciešams mazāks skaits obligāto LBN un to izstrādē un uzturēšanā ārpakalpojumu veidā iesaistot nozares konkrēto jomu speciālistus.
* Sekoja līdzi ES fondu 2014.-2020.gadam apguvei un reizi ceturksnī uzklausīja CFLA un Finanšu ministrijas aktuālo informāciju par ES fondu apguvi un investīciju plūsmu būvniecības projektiem, fondu apguves progresu un aktualitātēm būvniecības projektos, kā arī problēmām, kas varētu traucēt fondu apguvi.
* Tika uzklausīta informācija par iespēju nodrošināt būvniecības standartu (LVS) pieejamību, attālinātu standartu lasītavu reģistrētiem būvkomersantiem / sertificētiem speciālistiem.
* Padome uzklausīja EM par tās pārraudzībā esošajām ESF 2014.-2020.gadam programmām, kas varētu interesēt nozari. Par iespējām kompetenču centru ietvaros, gan būvkomersantiem, gan būvmateriālu ražotājiem. Aktivitātes mērķis ir nodrošināt atbalstu nodarbināto prasmju pilnveidošanai, lai sekmētu tehnoloģisko inovāciju ieviešanu un darbaspēka produktivitātes paaugstināšanai.
* Padome uzklausīja Latvijas Logu un durvju ražotāju asociāciju par to, kādas apmācību programmas ir pieejamas nozares speciālistiem.
* Padome izskatīja un atbalstīja Saimnieciski izdevīgāko un Projektēt un Būvēt vadlīnijas publiskiem iepirkumiem.
* Izteica priekšlikumus Autoceļu infrastruktūras uzturēšanas un attīstības finansēšanas modeļa izstrādāšanai.
* Padome apstiprināja Ētikas kodeksu un apstiprināja Ētikas komisiju.
* Padomes locekļi piedalījās BVKB jaunā direktora atlases konkursā.
* Padome uzklausīja BVKB jaunās direktores S.Mjakuškinas informāciju, par turpmākajiem plāniem, biroja paveikto un plānotajām strukturālajām izmaiņām ar mērķi efektivizēt procesus novirzot maksimāli vairāk resursu pamatfunkciju realizēšanai, uzraudzības pilnveidošanai.
* Padome izteica priekšlikumus izvērtēt BVKB esošo darbību (funkcijas, budžets), kā arī izstrādāt jaunu BVKB stratēģiju (piemēram pārskatot BVKB funkcijas ēku apsekošanai, būvekspertu sertifikācijas jomā, PTAC materiālu uzraudzības funkcijas pārņemšana, efektīvāks darbs pie nozares būvuzraudzības sistēmas izveides, komunikācija ar pašvaldībām, u.c.).
* Padome regulāri sekoja BIS projekta statusam, norādīja uz kvalitātes riskiem un aicināja aktīvāk iesaistīt nozares pārstāvjus.
* Padomes sēdēs aicināja piedalīties MK padomnieku Būvniecības jautājumos.
* Uzsāka jaunu praksi, kad nozares NVO savstarpēji komunicē, apmainās ar informāciju par plānotajiem nozares un NVO notikumiem (apmācības, ārvalstu vizītes, konkursi, konferences).

**Priekšlikumi nākamās Latvijas Būvniecības padomes darbam.**

2017.g.tika izskatīti vairāki jautājumi, pieņemti vairāki lēmumi, tomēr Padomes darbu ir iespējams uzlabot un padarīt efektīvāku, kā arī uzlabot komunikāciju un sadarbību starp NVO un EM un citām valsts pārvaldes institūcijām un iestādēm.

Padome balsojot, ar balsu vairākumu atbalstīja priekšlikumu paresošā padomes modeļa pārskatīšanu un priekšlikumi MK 2014.gada 26.augusta noteikumu Nr.513 ”Latvijas Būvniecības padomes izveidošanas un darbības kārtība” pilnveidošanai, tika iesniegti ekonomikas ministram.

**Kopsavilkums**

Latvijas Būvniecības padome 2017.g. aktīvi plānoja, koordinēja un kontrolēja būvniecības nozarei būtiskus un aktuālus jautājumus*.*

**Svarīgākie** Latvijas Būvniecības padomes **lēmumi 2016./2017.gadā.:**

* Būvniecības nozares vidēja termiņa stratēģija;
* Būvkomersantu nodevas pagaidu reforma un finansējuma piesaiste nozares attīstības uzdevumiem;
* EDLUS ieviešana;
* Būvniecības nozares Ētikas kodeksa un Ētikas komisijas apstiprināšana;
* Atvieglota regulējošo normatīvo aktu tehnisko prasību ievērošanu ēku atjaunošanām vai pārbūvēm.

Atbildot uz aptaujas anketā uzdotajiem jautājumiem par Padomes darba vērtējumu, visi atzina, ka Padomes darbam tika izvirzīti konkrēti mērķi, bet ne visi tika sasniegti. Padomes ietekme profesionālajā politikā, tiek vērtēta, kā daļēja. Padomes sastāvā pietrūkst būvprojektu attīstītāju, un darba ņēmēju profesionālo organizāciju pārstāvju. Padomes publicitāte sabiedrībā un mēdijos nav bijusi pietiekama.

Izvērtējot Būvniecības nozares vidēja termiņa stratēģijā, plānotās aktivitātes var secināt, ka 2017.gada laikā ir realizētas 3 aktivitātes no 35 (publisko iepirkumu vadlīnijas, kuras veicina kvalitāti, nozares ētikas standarts, elektroniskā darba laika uzskaites sistēma).

**Top 5 prioritātes 2018.gadam:**

1) Nozares ģenerālvienošanās noslēgšana;

2) Tipveida līgumu izstrādāšana un ieviešana;

3) Būvniecības likuma pilnveidošana (pušu atbildības noteikšana, apdrošināšana, birokrātijas un procesa termiņu samazināšana, digitalizācijas veicināšana);

4) BIS 2.0 e-pakalpojumu ieviešana;

5) Vienota nozares prognozēšanas un kvalitātes monitoringa sistēmas izveide.

**Pārskatā izmantotie saīsinājumi:**

BVKB – Būvniecības valsts kontroles birojs

CFLA – Centrālā finanšu un līgumu aģentūra

EDLUS - elektroniskā darba laika uzskaites sistēma

EM – Ekonomikas ministrija

ERAF – Eiropas reģionālās attīstības fonds

ES – Eiropas Savienība

ESF – Eiropas Savienības fonds

FM – Finanšu ministrija

IUB – Iepirkumu uzraudzības birojs

IZM – Izglītības un zinātnes ministrija

LBN – Latvijas būvnormatīvi

LVS – Latvijas valsts standarti

MK – Ministru kabinets

NVO – nevelstiskās organizācijas

PTAC – Patērētāju tiesību aizsardzības centrs

STK – Standartu tehniskā komiteja

VARAM – Vides aizsardzības un reģionālās attīstības ministrija

VSAOI – valsts sociālās apdrošināšanas obligātās iemaksas